钦定古今图书集成/明伦汇编/官常典/第775卷 > 臧旻
## 钦定古今图书集成/明伦汇编/官常典/第775卷 > 臧旻

按《魏志臧洪传》注：谢承《汉书》曰：“旻有干事才，达于从
政，为汉良吏。初从徐州从事，辟司徒府，除卢奴令。冀
州举尤异，迁扬州刺史、丹阳太守。是时边方有警，羌
胡出寇，三府举能，迁旻匈奴中郎将。讨贼有功，征拜
议郎。还京师，见太尉袁逢，逢问其西域诸国土地风
俗、人物种数，旻具答言：西域本三十六国，后分为五”
十五，稍散至百馀国。其国大小，道里近远，人数多少，
风俗燥湿，山川草木，鸟兽，异物名种，不与中国同者，
悉口陈其状，手画地形。逢奇其才，叹息言：“虽班固作
《西域传》，何以加此！”旻转拜长水校尉，终太原太守。